Skolernes sommerferie har sidste dag, og det bliver en dag, hvor sommervejret viser sig fra sin lunefulde side. Luftmassen over Danmark er nemlig fortsat ustabil, hvilket gør, at der vil dannes byger i løbet af hele søndagen i forbindelse med solopvarmning. Bygerne kan gå hen og blive meget kraftige med både torden, hagl og kraftige vinde. I Vendsyssel, Østjylland og Nordsjælland er der i løbet af søndagen en forøget risiko for, at bygerne kan udvikle sig til decideret skybrud. Et skybrud er defineret ved mindst 15 millimeter nedbør på 30 minutter. I resten af landet er der dog stadig risiko for tordenbyger, men mindre kraftige. Færrest byger finder man på Bornholm, hvor søndagen næste kan gå hen og føles som en tørvejrsdag. Som det er med bygerne i dag, så falder de lokalt. På TV 2 VEJRETs radar kan du som altid orienterer dig om, hvor bygerne er henne lige nu og om lidt. Formiddag med mange byger Allerede fra morgenstunden er der flere steder kraftige tordenbyger. Det er især over det sydlige af Kattegat samt på Esbjerg-kanten. Frem til middag vil der efterhånden opstå flere byger over især Jylland, Fyn og det vestlige Sjælland. De kraftigste byger forventes i Nordjylland og Østjylland. Til middag vil temperaturen være steget til mellem 16 og 20 grader. Flere kraftige byger i eftermiddag I eftermiddag fortsætter solen med at danne kraftige tordenbyger, hvor det er Nordjylland og Nordsjælland, som er mest udsat for skybrud. De tordenbyger, der dannes i resten af landet, bevæger sig for hurtigt til at resultere i skybrud. Temperaturen kommer i eftermiddagens løb ikke meget længere op end omkring de 20 grader. Vinden er jævn fra skiftende retninger. I aften kommer der ikke lige så meget energi fra solen. Derfor forventes det, at mange af byger dør ud, og man mange steder kan se frem til en pæn sommeraften med gode muligheder for aftensol.

Referat:
Der forventes mange byger søndag, hvoraf flere af dem kan være med både torden og hagl.